‘ভিকি ডোনার’, ‘পিকু’, ‘পিঙ্ক’-এর পর এ বার ‘অক্টোবর’-এর পালা। হ্যাঁ, পরিচালক সুজিত সরকারের পরবর্তী ছবির নাম ‘অক্টোবর’। নাম অক্টোবর হলেও, ছবি রিলিজের দিন এখনও ঠিক হয়নি। তবে জানা গিয়েছে, ছবির মুখ্য চরিত্রে দেখা যাবে বরুণ ধবনকে। সম্প্রতি বরুণই আবার পরিচয় করিয়েছেন 'অক্টোবর'-এর নারী চরিত্রের সঙ্গে। কিন্তু কে এই রহস্যময়ী? বরুণ তাঁর টুইটার পেজে একটি ছবি শেয়ার করেছেন। দেখা যাচ্ছে, ডেনিম রঙের একটি শার্ট পরে বরুণ। তাঁর কাঁধে এক নারী হাত রেখেছেন। পিছনে দাঁড়ানো ওই মহিলার মুখও ঝাপসা। ক্যাপশনে আবার লেখা রয়েছে, ইনিই নাকি ছবির অভিনেত্রী। অর্থাত্ ‘অক্টোবর গার্ল’। কিন্তু নাম নিয়েও টু শব্দও করেননি ‘জুড়ুয়া টু’-এর হিরো। আর এতেই রহস্য বেড়েছে। এই মুহূর্তে বরুণ ব্যস্ত রয়েছেন ‘জুড়ুয়া টু’র  প্রচারে। এর পরই সুজিতের ‘অক্টোবর’এ দেখা যাবে ডেভিড ধবনের ছেলেকে। এই ছবির মুখ্য চরিত্রের জন্যে বরুণকে অনেক আগেই চূড়ান্ত করেছিলেন পরিচালক। কিন্তু নায়িকার চরিত্রটি কে করবেন,  সেই নিয়েই চলছে দীর্ঘ টালবাহনা। অবশেষে সেই চরিত্রের জন্যে অভিনেত্রী চূড়ান্ত করে ফেলেছেন পরিচালক। প্রযোজক রনি লাহিড়ী জানিয়েছেন, খুব শীঘ্রই নায়িকার নাম ঘোষণা করবেন তাঁরা।